ΚΑΝΟΝΙΣΜΟΣ (ΕΚ) αριθ. 658/94 ΤΗΣ ΕΠΙΤΡΟΠΗΣ της 24ης Μαρτίου 1994 για τον καθορισμό της αντισταθμιστικής ενισχύσεως για τις κοινοτικές μπανάνες που διατίθενται στο εμπόριο κατά το δεύτερο εξάμηνο του 1993 καθώς και της προκαταβολής για το 1994

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως της αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 12 παράγραφος 6,

Εκτιμώντας:

ότι, με τον κανονισμό (ΕΟΚ) αριθ. 1858/93 της Επιτροπής (3), όπως τροποποιήθηκε από τον κανονισμό (ΕΚ) αριθ. 526/94 (4), έχουν καθοριστεί οι λεπτομέρειες εφαρμογής του κανονισμού (ΕΟΚ) αριθ. 404/93 όσον αφορά το καθεστώς της αντισταθμιστικής ενισχύσεως απώλειας εσόδων-

ότι, σε εφαρμογή του άρθρου 12 του κανονισμού (ΕΟΚ) αριθ. 404/93, η αντισταθμιστική ενίσχυση υπολογίζεται με βάση τη διαφορά μεταξύ των κατ' αποκοπή εσόδων αναφοράς των μπανανών που παράγονται και διατίθενται στο εμπόριο στην Κοινότητα και των μέσων εσόδων παραγωγής που λαμβάνονται στην κοινοτική αγορά κατά τη διάρκεια του εν λόγω έτους- ότι, σε μια περιοχή παραγωγής, χορηγείται συμπλήρωμα ενίσχυσης αν τα μέσα έσοδα παραγωγής σ' αυτήν είναι σημαντικά χαμηλότερα των μέσων εσόδων παραγωγής στην Κοινότητα- ότι, για το 1993, αυτή η αντισταθμιστική ενίσχυση υπολογίζεται για το δεύτερο εξάμηνο-

ότι οι τιμές των μπανανών που παρήχθησαν και διατέθησαν στο εμπόριο στην Κοινότητα κατά το δεύτερο εξάμηνο του 1993 διαμορφώθηκαν έτσι ώστε η μέση τιμή στο στάδιο παραδόσεως στο πρώτο λιμάνι εκφόρτωσης στην υπόλοιπη Κοινότητα, αφού αφαιρεθούν το μέσο κόστος μεταφοράς και η υπαγωγή σε καθεστώς fob είναι χαμηλότερη από το μέσο έσοδο αναφοράς που καθορίζεται στο άρθρο 2 παράγραφος 2 του κανονισμού (ΕΟΚ) αριθ. 1858/93- ότι πρέπει, συνεπώς, να καθοριστεί η αντισταθμιστική ενίσχυση για το εξάμηνο αυτό-

ότι τα μέσα έσοδα παραγωγής κατά τη διάθεση των μπανανών που παρήχθησαν στην Μαδέρα, λαμβανομένων υπόψη των πολύ δυσμενών συνθηκών παραγωγής, ήταν σημαντικά κατώτερα από τα μέσα κοινοτικά έσοδα κατά το δεύτερο εξάμηνο 1993- ότι, για το σκοπό αυτό, πρέπει να δοθεί συμπλήρωμα ενίσχυσης γι' αυτή την παραγωγή μπανανών-

ότι, εξάλλου, πρέπει να υπενθυμιστεί ότι η ενιαία προκαταβολή και η εγγύηση για τις ποσότητες μπανανών, που διατίθενται στο εμπόριο ένα δεδομένο έτος, είναι συνάρτηση της ενίσχυσης που έχει καταβληθεί για το προηγούμενο έτος σε εφαρμογή του άρθρου 4 παράγραφος 2 του κανονισμού (ΕΟΚ) αριθ. 1858/93-

ότι, λόγω της παρούσας εξελίξεως των τιμών των μπανανών που παράγονται στην Κοινότητα, θεωρείται σκόπιμο να διατηρηθεί για τις προκαταβολές που θα πληρωθούν, κατά το 1994, το ίδιο ενιαίο ποσό με εκείνο που εφαρμόστηκε κατά το δεύτερο εξάμηνο 1993-

ότι ο παρών κανονισμός πρέπει ν' αρχίσει να ισχύει την ημέρα της δημοσιεύσεώς του για να έχει πλήρη αποτελέσματα-

ότι η Επιτροπή Διαχείρισης για τις Μπανάνες δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η αντισταθμιστική ενίσχυση που αναφέρεται στο άρθρο 12 του κανονισμού (ΕΟΚ) αριθ. 404/93 για τις κοινοτικές μπανάνες του κωδικού ΣΟ ex 0803, με εξαίρεση τις αμυλούχες μπανάνες, που διατίθενται στο εμπόριο νωπές κατά το δεύτερο εξάμηνο του 1993 είναι 24,5 Ecu ανά 100 χιλιόγραμμα.

2. Η ενίσχυση που αναφέρεται στην παράγραφο 1 αυξάνεται κατά 2,8 Ecu ανά 100 χιλιόγραμμα για τις μπανάνες που παράγονται στην περιοχή της Μαδέρας.

3. Κατά παρέκκλιση από το άρθρο 4 παράγραφος 2 του κανονισμού (ΕΟΚ) αριθ. 1858/93, η ενιαία προκαταβολή για τις κοινοτικές μπανάνες που διατίθενται στο εμπόριο κατά το έτος 1994 ανέρχεται σε 13,4 Ecu ανά 100 χιλιόγραμμα. Η σχετική ενίσχυση καθορίζεται σε 6,7 Ecu ανά 100 χιλιόγραμμα.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 320 της 22. 12. 1993, σ. 15.

(3) ΕΕ αριθ. L 170 της 13. 7. 1993, σ. 5.

(4) ΕΕ αριθ. L 66 της 10. 3. 1994, σ. 19.